Summary: A Galiza volve limitar as reunións sociais e recupera as restricións á interacción entre persoas non conviventes despois do horario de fechamento da hostalaría e do lecer nocturno, este último naqueles municipios onde poderá seguir aberto. "A situación empeorou de forma notábel", admitiu onte o presidente da Xunta, quen xustificou a necesidade de retomar estas medidas ante a falta de vacinas para protexer a poboación moza, a máis vulnerábel.

A "profunda interacción social" entre os grupos de idade non vacinados está detrás do empeoramento da situación epidemiolóxica da Galiza nas últimas semanas, sinalou o presidente da Xunta, Alberto Núñez Feixoo, no transcurso da rolda de prensa posterior á reunión do Comité Clínico que asesora o Goberno galego sobre a pandemia e que acordou endurecer as medidas de restrición co obxectivo de limitar os "encontros multitudinarios" e reducir o número de contaxios. Núñez Feixoo referiuse a un incremento exponencial do número de casos que afecta sobre todo á poboación pendente de se sumar á vacinación masiva ou que contan cunha única dose. A poboación menor de 40 anos, nomeadamente os grupos de 12 a 29 anos cunha incidencia acumulada a 14 días que supera os mil casos por 100.000 habitantes. "Nos últimos sete días 80% das persoas contaxiadas teñen menos de 40 anos", remarcou. E malia que os "danos" desta vaga son menores e difiren dos de ondas anteriores porque a poboación moza "é máis forte, máis sa e menos vulnerábel", precisou Feixoo, "non podemos baixar a garda" xa que a Covid reserva consecuencias dramáticas tamén para este sector da poboación, con capacidade para enfermar, ingresar na UCI e contaxiar a persoas xa inmunizadas, "pais e avós", cuxa infección chegou a cuadriplicarse nas últimas datas. Risco de hospitalización Motivos suficientes para tomar medidas, afirmou o xefe do Executivo galego, aos que sumou as previsións do Comité Clínico a curto prazo en chave asistencial e de presión hospitalaria. Nunha semana (do 11 ao 17 de xullo) triplicáronse os ingresos en planta (de 53 a 153) e duplicouse a entrada de pacientes en UCI (de 10 a 21). Coas taxas actuais, asegurou, "nos próximos 15 días superaríamos os 400 pacientes hospitalizados e 100 críticos". En tres semanas, calcula o comité experto, pode haber máis de 1.000 hospitalizados e 200 doentes en UCI. Unha taxa de positividade elevada, estábel na contorna do 10%, e a baixa participación da poboación moza nos cribados, "só acude 40% das persoas convocadas", sitúan a transmisión do virus en cotas superiores e disparan o risco de contaxio, ante a sospeita de "casos non detectados" que poden estar favorecendo a dispersión do virus. A vacinación, chave Contaxios e positividade convidan a actuar. E a "actuación radical", advertiu Núñez Feixoo, é a vacinación. "Pero temos un problema de abastecemento importante" que impide contar con doses suficientes para protexer toda a poboación. "Temos menos vacinas en xullo que en xuño", e en agosto prevén dispoñer dun número similar que seguirá a frear o número de vacinas dispensadas. Sen vacinas, o Sergas "non pode garantir a inmunidade da poboación galega, a única medida útil e efectiva" fronte á Covid, declarou o presidente galego. "Se tivésemos vacinas a situación sería distinta" e non sería preciso recorrer ás novas medidas que entrarán en vigor na medianoite da sexta feira ao sábado. Con todo, e malia a carencia de doses "suficientes" para completar a vacinación dos maiores de 12 anos antes de rematar o verán, Feixoo avanzou que esta semana rematará a administración da primeira dose vacina ao grupo de 30 a 39 e que entre o 26 de xullo e o 1 de agosto completarase a inmunidade dos de máis de 40 para comenzar a inocular a poboación menor de 29 anos. A hostalaría non fecha Así, a carreira pola inmunidade da poboación galega avanzará baixo novas medidas de restrición e cambios de nivel para unha trintena de concellos que por primeira vez non van supoñer ningún feche perimetral nin tampouco a clausura de bares e restaurantes. "De que serve vacinar a xente se non ten efecto ningún na hostalaría?". Con esta pregunta, o presidente da Xunta defendeu o "valor sanitario incontestábel" tanto do certificado de vacinación como dun test negativo de coronavirus emitido polas autoridades sanitarias, dous documentos acreditativos necesarios e válidos a partir das 00.00 horas do vindeiro sábado, 24 de xullo, para acceder de forma segura ao interior da hostalaría nos concellos en nivel máximo e alto e aos locais de ocio nocturno en concellos de nivel medio e medio-baixo, onde non será preciso mostrar ningún xustificante para acceder a cafetarías e restaurantes. Ademais, do certificado de vacinación e dunha proba da Covid negativa nas últimas 72 horas, o Goberno galego tamén admitirá a proba de ter superada a doenza. Cambios de nivel Neste sentido, Feixoo avanzou que soben ao nivel máximo de restricións O Barco, A Pobra do Caramiñal, Cambados, Boiro, Sanxenxo, Meaño, O Grove. E quedan no nivel alto Ourense, Avión, Barbadás, O Carballiño, Porto do Son, Carballo, Fisterra, Oleiros, Vimianzo, Arzúa, Ribeira, Melide, Burela, Viveiro, Cervo, Foz, Ribadeo, A Illa, Vilagarcía, Vilanova, Marín, Poio, Pontevedra, Vigo, Baiona, Gondomar, Nigrán, O Rosal, Tomiño. En conxunto, 35% da poboación galega fronte ao 65% que manterá o nivel medio e medio baixo de restricións. Os cambios de nivel manteñen a hostalaría aberta no conxunto do territorio pero levan aparellado o feche do ocio nocturno nos 36 concellos nomeados, os que contan con maior incidencia. Hostalaría e lecer nocturno Nos municipios en nivel máximo con máximas, a hostalaría poderá abrir até a 1 a 30% no interior e 50% no exterior. A acreditación para acceder a bares e restaurantes será obrigatoria, mais só para os espazos interiores, non para as terrazas. No nivel alta, o control de acceso vaise desenvolver nos mesmos termos, mais a capacidade das terrazas poderase estender até 50%. Nos niveis medio e medio baixo cafetarías, bares e restaurantes poderán abrir tamén até a 1 e non se requirirá xustificante de acceso. Os municipios en nivel medio poderán abrir interior e exterior ao 50% e no medio baixo, ampliar a capacidade das terrazas até o 100%. Se atendemos aos locais de ocio nocturno, o horario de feche prolóngase até as 03.00 coa capacidade limitada no nivel medio a 50% en interior e 75% no exterior e a 50 e 100% no nivel medio baixo, respectivamente. Reunións sociais En todos os casos, as xuntanzas rexeranse polos límites estabelecidos para as reunións sociais, que volven ser de seis persoas no interior e 10 en espazos abertos. Segundo aclarou Núñez Feixoo, estas cotas poderanse sobrepasar en caso de que a interacción se produza entre dous grupos de convivencia, unha concesión que busca facilitar o encontro de familias e amigos durante os meses de estío. Nesta liña, a Xunta volve recuperar as limitacións que impiden o encontro de non conviventes de madrugada, unha vez superado o horario de clausura da hostalaría e o ocio nocturno. Busca acabar con reunións multitudinarias e as "imaxes de botellón", polo que quedan prohibidas de 1 a 6 horas en concellos de nivel máximo e alto e de 3 a 6 horas en municipios de nivel medio e medio-baixo.. Estas medidas que afectan ás liberdades fundamentais das persoas terán que contar co autorización do Tribunal Superior de Xustiza da Galiza, a quen a Xunta fará chegar a solicitude "ben fundamentada" para facilitar a decisión dos xuíces, advertiu Feixoo. Frear os contaxios As medidas anunciadas polo presidente da Xunta buscan conter a pandemia mentres avanza a vacinación. Os datos actualizados pola Consellaría de Sanidade confirman un incremento dos casos activos e do número de persoas hospitalizadas pola Covid. Galiza conta na actualidade con 12.889 casos activos, os mesmos que rexistrou por última vez a mediados de febreiro, cando o territorio comezaba a atenuar o impacto da terceira onda. Naquela altura, o número de persoas ingresadas nos hospitais galegos pola Covid roldaba o millar. Agora, segundo o último balance de Sanidade, hai 174 doentes hospitalizados por mor do coronavirus, case seis veces menos. Grazas ás vacinas, a porcentaxe de hospitalización caeu de 6 a 1%. Porén, a preocupación existe. Os pacientes ingresados incrementáronse a respecto do día anterior en 25, todos en planta, polo que non hai cambio na ocupación Covid das unidades de coidados intensivos, que atenden 21 doentes críticos. A presión hospitalaria aumentou en todas as áreas sanitarias salvo na de Ferrol, sen cambios. En canto aos novos contaxios, a cifra no ofrece grandes variacións a respecto das xornadas anteriores e mantense na contorna dos mil novos positivos diarios. A incidencia acumulada sitúase nos 300 casos a sete días e en 466 a 14, sen cambios na cifra de falecementos: 2.443.


Summary: A Televisión Galega non retransmitirá a gala de entrega dos premios de teatro María Casares. A Asociación de Actores e Actrices de Galiza (AAAG) adoptou a decisión logo de que a canle pública se negase a mellorar as condicións da emisión e nin sequera aceptase unha xuntanza con ela.

"Ao longo dos últimos meses, e en base ao mandato asembleario de mellorar as condicións ou procurar alternativas, solicitamos reunións cos responsábeis de programas da TVG para lles propoñer mudanzas", explica nun comunicado a asociación, "pero a xuntanza nunca aconteceu". O colectivo remitiu despois as súas propostas por escrito, "mais foron ignoradas". As actrices a actores querían que a retransmisión do seu día grande fose na primeira canle da TVG e nun horario razoábel. O ente público, porén, cinxiuse a repetir a estrutura e as condicións de pasdas edicións: retransmisión en streaming na web da compañía, emisión na segunda canle e en horarios "pouco favorábeis para a audiencia". "A AAAG considera que a CRTVG falla na súa obriga de difundir a cultura propia en xeral e a teatral en particular", di o comunicado. O texto critica duramente as últimas decisións da compañía pública a respecto da información cultural. "Parece que nin os María Casares nin o sector escénico encaixan nas coordenadas marcadas polo lema #Cultura365 implusado pola CRTVG desde o momento en que se desvirtuou a marca histórica do Diario Cultural", expón. Tamén se refire á mobilización do persoal, no sindical -con folgas e paros- e no xornalístico -cos Venres Negros contra a manipulación. A 23ª edición dos María Casares poderáse seguir en directo o vindeiro 21 de marzo a partir das nove da noite en Youtube, grazas a un acordo da Asociación de Actores e Actrices coa ampresa ourensá Aleuto Medios Dixitais.


Summary: "Levamos anos defendendo medidas para abaratar o prezo da luz, como a tarifa eléctrica galega, mais Feixoo vota sistematicamente en contra", asegurou Pontón.

A portavoz do Bloque Nacionalista Galego, Ana Pontón, anunciou esta terza feira que a súa formación volverá propor no Parlamento da Galiza a aprobación dunha tarifa eléctrica propia para o país que actúe contra o "espolio" enerxético: "Galiza ten a riqueza, pero son outras empresas as que se 'forran', as mesmas que en plena onda de frío subiron o prezo da luz", argumentou. Pontón fixo fincapé en que Galiza produce "moita máis enerxía" da que consome, mais padece os efectos máis negativos. "Hai miles de empregos en risco polo custe enerxético e miles de familias non prenden a calefacción porque non poden pagala", expuxo a portavoz, que tamén salientou que "ducias de ex altos cargos do PP e do PSOE" traballan para as eléctricas "con salarios de escándalo". "Levamos anos defendendo medidas para abaratar o prezo da luz, como a tarifa eléctrica galega, mais Feixoo vota sistematicamente en contra", matizou Pontón. O Parlamento rexeitou esta medida en 2019 por mor dos votos en contra de populares e socialistas. Centro de investigación Por outra banda, o BNG presentou onte no Congreso unha proposición non de Lei para instar o Goberno estatal a crear na Galiza un Centro para a Competitividade e a I+D+i no Almacenamento de Enerxía. O edificio construiríase no concello das Pontes, un "enclave perfecto" para as nacionalistas. "O Plan Nacional Integrado de Enerxía e Clima 2021-2030 estabelece obxectivos, políticas e medidas para, segundo o Goberno do Estado, alcanzar a neutralidade climática antes de 2050", indicou o deputado Néstor Rego, salientando que o plan sinala o almacenamento de enerxía nas súas diversas formas como unha das chaves para a descarbonización.


Summary: Máis de 40 persoas feridas e 20 detidas nunha noite marcada polos duros confrontos entre grupos de manifestantes e antidisturbios.

A terceira xornada de protestas contra a sentenza do Tribunal Supremo sobre o 'procès' rexistrou un aumento da tensión e a violencia. As rúas de Barcelona foron escenario de duros enfrontamentos entre grupos de manifestantes e antidistubios, enfrontamentos que comezaron ao finalizar unha multitudinaria manifestación a favor dos presos e presas independentistas e que se prolongaron até a madrugada. Houbo barricadas, vehículos queimados e lanzamento de obxectos e cócteis molotov en puntos da Gran Vía, respondidos pola actuación conxunta de Mossos e Policía Nacional con balas foam, pelotas de goma e o uso dos furgóns policiais como medio para 'embestir' manifestantes. A capital catalá non foi o único escenario de enfrontamentos, que tamén se produciron noutras cidades, como Girona ou Tarragona (onde unha furgoneta dos Mossos atropelou un manifestante, que tivo que ser hospitalizado). Pasada a media noite, o president da Generalitat, Quim Torra, interviu de urxencia desde o Palau para rexeitar a violencia, unha chamada que nas horas previas realizaran diversos líderes do independentismo, como Oriol Junqueras ou Carles Puigdemont. A xornada desta cuarta feira acolleu o inicio de 5 marchas multitudinarias desde outros tantos puntos de Catalunya en dirección a Barcelona para pedir a liberdade dos presos e presas independentistas.


Summary: O empeoramento da Covid-19 e a falta de medidas específicas para o ensino leva o alumnado universitario a reclamar diálogo e maior flexibilidade para a relaización dos exames de maneira telemática.

O alumnado da Escola Técnica Superior de Enxeñaría (ETSE) da Universidade de Santiago de Compostela (USC) vén de trasladarlle á reitoría a solicitude de convocatoria dun paro académico "desde o 18 de xaneiro até a finalización da apertura de actas do primeiro cuadrimestre ou até o cumprimento dos obxectivos" que fixan no seu aviso en contra dos exames presenciais. As queixas do colectivo universitario galego precipitáronse ante o empeoramento da situación epidemiolóxica tras as festas de Nadal e o inicio do período de exames nas tres universidades da Galiza. Estudantes dos sete campus tentaron, sen éxito, que desde as súas respectivas facultades ofrecesen a posibilidade de realizar os exames de modo telemático, mais o único que conseguiron, ante a falta dun endurecemento das restricións no ensino foi que cada docente decidise sobre a modalidade da proba. Aglomeracións e inseguridade Ás protestas organizadas por diferentes colectivos de alumnado súmanse agora as dos estudantes da Escola Técnica Superior de Enxeñaría da USC ao entender que malia o compromiso da institución para garantir a seguridade do alumnado "xa se deron casos de aglomeracións á entrada de parte dos exames que decorreron no centro". Acusan a USC e aos docentes de desatender o diálogo cas representantes do estudantado e de "pouca organización" da mobilidade dentro da ETSE. E a maiores, láianse das dificultades de acceso a Compostela, "que obriga a romper os feches perimetrais e a facer uso do transporte público", co risco de contacto que implica. Neste sentido, argumentan que os exames finais do curso pasado realizáronse de forma telemática "cunha incidencia menor á actual", polo que instan á Universidade "a valorar, dos que quedan, os exames que mellor se poden adaptar a esta modalidade sen prexudicar os obxectivos de avaliación de ningunha materia". Solución dialogada Ante a ausencia de diálogo o alumnado da ETSE avoga por convocar un paro académico que apoie os seus intereses. Non co obxectivo de que todas as materias se avalíen de forma presencial, senón de que as delegacións de cada curso poidan decidir sobre a mellor modalidade en comunicación co colectivo docente. De non ser atendida a súa solicitude, "o paro académico continuará mentres non se ofreza unha solución a todos aqueles estudantes que decidan non asistir aos exames presenciais para que non lles afecte a avaliación".


Summary: Galiza é terra de fotoxornalistas. Quen mellor que nós para mostrar a nosa realidade! Coa pandemia nace Imaxe Covid, un colectivo de seis fotoxornalistas que abren a súa obra a través das redes sociais para documentar o que está acontecendo. Nós Diario faise eco deste proxecto.

Cando toda a poboación estaba confinada faltaron ollos para mostrar o exterior. O fotoxornalismo que traballa na Galiza fixo estes días que se coñecese o que acontecía no exterior e contouno en fotografías. Partindo da iniciativa do fotógrafo Óscar Corral, naceu Imaxe Covid, un grupo de seis profesionais que queren deixar testemuña do que está acontecendo na Galiza e situalo no mapa mundial dos territorios que sufriron a experiencia. Xunto Óscar Corral participan Brais Lorenzo, Mónica Ferreirós, Miguel Muñiz, Miguel Riopa e Agostiño Iglesias. Proceden de medios e axencias diferentes mais teñen en común o compromiso social. Documentar "Procuramos reunir esforzos e fotografías para documentar da maneira máis completa posíbel a pandemia a nivel galego", explica a Nós Diario Brais Lorenzo. Asegura que son conscientes de que están diante de "algo histórico, unha pandemia a nivel global que para nós, como fotoxornalistas, é apaixonante". Salienta que saben que están a traballar "na mesma problemática que hai a nivel mundial mais no noso territorio". E non é doado. Malia non estaren en contacto directo coa morte, a presenza da dor e do medo é continúa. "Os sentimentos están aí e a xente está moi sensíbel", conta Lorenzo, "eu por sorte non tiven ningún caso coñecido mais sempre tes relación coa veciñanza e ves que a xente ten medo e sofre". Algo semellante pásalle á fotógrafa Mónica Ferreirós, que traballa para un medio local da Arousa. "A min afectoume ver o medo na xente maior, tiven a posibilidade de estar nunha asistencia a domicilio e vivín ese medo que asusta", explica a Nós Diario. Dificultades O proxecto Imaxe Covid pode rematar nunha publicación ou nunha exposición colectiva. O que non contará, se as autoridades galegas non o remedian, é coa imaxe gráfica do traballo que están a facer unha parte das heroínas e herois desta pandemia: o sector sanitario. Os seis membros do colectivo salientan as dificultades e atrancos que están a ter cos gabinetes de comunicación do Sergas, que lles prohiben contar o que acontece no interior dos hospitais. "A pesar de ser unha nación, un país teoricamente libre e democrático, que presume de liberdade nos medios de prensa, o mutismo nas Administracións públicas é algo co que topas continuamente", explica o fotógrafo Miguel Riopa. Este veterano profesional di que a situación actual ten certo paralelismo ao que viviu coa catástrofe do Prestige. "Ao inicio era todo mutismo absoluto, non había datos nin cifras e a idea que querían transmitir era que non pasaba nada", relata. Os gabinetes de comunicación contan con persoal propio que fornece de imaxes os medios de comunicación. Riopa sinala que esas fotografías dos hospitais "non achegaran nada e cada un tivo que buscar os seus recursos". Propón unha reflexión interesante de como actúa o Goberno galego e as autoridades en xeral. "É curioso que cando os xornais informan do que acontece no estranxeiro non pasa nada e podes mostrar mortos e enfermos, as caras da xente", explica, "cando sucede aquí, na túa terra, hai un mutismo absoluto e non podes ensinar o que está pasando", engade. Este fotógrafo foi dos poucos que conseguiu entrar nun hospital e tivo que ser nunhas instalacións privadas en Vigo. A non cotiandade As eivas para mostrar o epicentro da pandemia trasladan as cámaras ás rúas e aos domicilios. "A min o que máis me motiva é o social, como a xente leva o seu día a día", relata a Nós Diario Miguel Muñiz. No seu traballo vemos imaxes emotivas, "máis positivas que negativas", asegura. Este fotógrafo captou situacións como a das persoas integrantes do circo Olimpia que quedaron atrapadas polo estado de sitio en Lalín e tiveron que sobrevivir coa axuda do concello e da veciñanza. Da súa experiencia retén a imaxe de dous veciños que "non se falaban e a forza de saír ás xanelas para animar as sanitarias agora son amigos". A homenaxe popular de cada serán deu tamén para máis dunha reflexión pola súa parte e cre que "a xente que participa é humilde, os ricos viven tras de grandes balados... o capitalismo illa as persoas".


Summary: AGE, BNG ou Podemos esixen a apertura dun novo proceso constituínte que leve á proclamación dunha República. O PSOE apoia o mantemento da monarquía, pero o líder do PSdeG, José Ramón Gómez Besteiro, aposta por debater a reforma constitucional, e dentro dela a forma do Estado.

A esixencia dun referendo sobre a forma de Estado e o inicio dun proceso constituínte foron a reacción común entre as forzas de esquerda ante o anuncio do rei Juan Carlos de abdicar en beneficio do seu fillo. Con distintos matices esta foi a demanda que puxeron sobre a mesa dende BNG a Esquerda Unida, pasando por outras forzas que forman parte de AGE, como Espazo Ecosocialista ou Equo. E é tamén a da celebración dun referendo a esixencia que máis se escoitará a partir das oito da tarde nas concentracións que se están convocando nas cidades e vilas do país. Para Beiras, a abdicación do rei é tan só "un golpe de man" dos "partidos da Coroa" para controlar "un proceso de retoques da Constitución sen mudar o fundamental" Para Xosé Manuel Beiras, portavoz de AGE no Parlamento, o anuncio de abdicación do rei é tan só "un golpe de man" dos "partidos da Coroa" co que o bloque dominante pretende iniciar "unha segunda transición" e controlar "un proceso de retoques da Constitución sen mudar o fundamental". Beiras afirmou que "o mesmo ten un Borbón que outro" e exhortou á cidadanía e ás forzas políticas a pelexar pola "creba democrática". "Hai unha grande oportunidade. Exhorto a todas as forzas políticas que estean de acordo en que precisamos unha democracia efectiva e en que os pobos deben decidir a conversarmos para chegar axiña a unha fronte democrática e popular. Poñamos en común as nosas forzas", dixo. Para o líder de AGE, este "réxime político podre" ficou espido nas pasadas eleccións europeas: "os partidos da Segunda Restauración Borbónica quedaron deslexitimados, por baixo do 50% malia ter todo ao seu favor, incluído o árbitro", engadiu. Neste senso, foi autocrítico ao afirmar que "as esquerdas nacionalistas e as non nacionalistas pero que respectan o dereito de autodeterminación non fomos quen de nos poñer de acordo neste último proceso electoral. De irmos nunha grande alianza respectuosa coas cuestións nacionais e de esquerda rupturista, hoxe os partidos do réxime non chegarían ao 30% de apoio electoral. Debiamos ternos adiantado e impedir este golpe de man". Para o BNG, "é a oportunidade para abrir un novo proceso constituínte no que a monarquía sexa substituída pola república, no que se recoñeza o dereito a decidir das nacións sen estado" Para o BNG, a abdicación do Rei "é a oportunidade para abrir un novo proceso constituínte no que a monarquía sexa substituída pola república, no que se recoñeza o dereito a decidir das nacións sen estado como Galiza, que permita pór fin á un réxime herdado do franquismo e se limpen as institucións de corrupción". En opinión de Xavier Vence é hora "de rematar definitivamente coa herdanza do franquismo, dun réxime baseado nunha transición controlada pola oligarquía e polo exército". Vence sinalou que o BNG non vai aceptar "un cambio cosmético" para que Juan Carlos lle ceda "un trono impopular e corrupto" ao seu fillo Felipe. Para o Bloque a actual "Constitución monárquica" consagrou un réxime que agora esta en "crise terminal" que se plasma nunha "profunda crise democrática, social e de modelo territorial" que, en ningún caso, pode pecharse "nunha cerimonia de aliño guiada pola elite do Estado e polos poderes económicos para desviar a atención sobre os graves problemas do país e as reivindicacións soberanistas das nacións que conforman o Estado". De igual xeito, Esquerda Unida demanda que a abdicación do rei "abra un proceso constituínte que leve ao restablecemento da República". A formación considera que "os últimos resultados electorais, onde o bipartidismo sufriu un duro embate, xunto cos escándalos de corrupción que afectan á Coroa, teñen provocado a abdicación do Rei, como estratexia para darlle un novo impulso a un réxime decadente e en descomposición". Esquerda Unida fai un chamamento "á unidade das forzas políticas e sociais, do sindicalismo de clase", para presentar "unha fronte popular republicana que recupere o destruído polas políticas da troika, que recupere os valores republicanos onde dereitos humanos e servizos públicos sexan unha realidade garantida, onde o dereito ao traballo, como aconteceu na II República, sexa un obxectivo constitucional, onde educación e sanidade sexan públicas, universais e gratuítas". Tamén Podemos, a través de Pablo Iglesias, demandou a celebración dun referendo, e instou aos socialistas a sumarse a esa esixencia: "O PSOE ten unha oportunidade única de demostrar que non son iguais que o PP" Tamén Espazo Ecosocialista cre que a abdicación do rei Juan Carlos I se debe "a maré cidadá cada vez máis ampla que na rúa esixe cambios profundos e democráticos" e sinala como claves os resultados das pasadas eleccións europeas, que "supuxeron un forte golpe para o réxime bipartidista". A formación sinala que "non se trata soamente dun cambio de tronos senón de abordar un novo proceso constituínte para unha nova democracia que permita abordar os aspectos que durante a chamada transición non se puideron abordar pola tutela das forzas provintes da ditadura, entre elas a da xefatura do estado". Chama á participación da sociedade civil e dos movementos sociais nesta loita e alerta "do intento das élites de planear unha estratexia lampedusiana de cambiar algo para que nada cambie". Na Coruña, o grupo municipal de Esquerda Unida – Os Verdes rexistrou esta mañá unha moción para que o concello se sume á reclamación da consulta sobre o modelo de Estado. Algo semellante fixo no Congreso o deputado de Compromís Joan Baldoví, que rexistrou unha proposición non de lei na que avoga por que se celebre un referendo e por que o vindeiro xefe do Estado sexa elixido polos cidadáns. Tamén Podemos, a través de Pablo Iglesias, demandou a celebración dun referendo, e instou ao PSOE a sumarse a esa esixencia: "O PSOE ten unha oportunidade única de demostrar que non son iguais que o PP", afirmou Iglesias, que advertiu de que "as elites teñen medo de que se vote". E igualmente EQUO demandou a celebración dun referendo, e apostou pola constitución dunha "República cidadá, sostible, laica e que blinde os dereitos que están sendo esmagados durante os últimos anos". Tamén hai reaccións de Compromiso por Galicia, que pediu a celebración dunha "consulta popular sobre a Xefatura de Estado" e tamén a "apertura dun novo ciclo político para o Reino de España, onde se recoñeza de xeito expreso a súa plurinacionalidade". O secretario xeral da formación, Xoán Bascuas, vecomo unha "oportunidade" a necesaria aprobación da lei orgánica para regular o proceso sucesorio na Coroa para "recoller no mesmo o procedemento de consulta popular". Porén, para Bascuas "nada podemos agardar do PP e moi pouco do PSOE". En Catalunya, pola súa banda, ERC, CUP e Procès Constituent pediron a proclamación da "República Catalá" En Catalunya, pola súa banda, ERC, CUP e Procès Constituent pediron a proclamación da "República Catalá". Outras forzas políticas catalás, como ICV e EUiA incidiron na demanda da convocatoria dun referendo: "do mesmo modo que os cataláns piden un referendo para decidir o seu futuro, é necesario que se consulte á cidadanía sobre o Estado que queren". División no PSOE Gómez Besteiro sinalou que chegou o momento do debate da reforma constitucional, en materias coma a organización territorial e financiamento do Estado, pero tamén no que afecta á forma da xefatura do Estado No PSOE hai división. A Executiva do partido manifestou o seu apoio ao príncipe Felipe como futuro Xefe do Estado en termos semellante aos expresados por Mariano Rajoy, pois "representa o respeto á Constitución e á estabilidade institucional", afirmaron. Porén, a posición expresada polo secretario xeral do PSdeG, José Ramón Gómez Besteiro, foi máis aberta. Besteiro afirmou que os socialistas son "esencialmente republicanos, aínda que contribuímos á aceptación da monarquía no 75 porque pensabamos que era o mellor para o país". E sinalou que chegou o momento do debate da reforma constitucional, en materias coma a organización territorial e financiamento do Estado, pero tamén no que afecta á forma da xefatura do Estado. "É tempo de afrontar esta reforma baixo o prisma do consenso, como no 78, pero nunha evolución democrática, porque tamén se mide niso a madurez dunha sociedade", dixo o líder dos socialistas galegos. De igual xeito, o portavoz parlamentario do PSdeG, José Luis Méndez Romeu, que se declara "republicano convencido e militante", opina que a abdicación do Rei dá "unha oportunidade para debater o que non foi posible en 1975". Pola contra, algúns notables do partido como José Bono ou Alfonso Guerra correron a apoiar o mantemento da Monarquía e a criticar aquelas persoas e forzas políticas que defenden a República porque, din, "España necesita estabilidade". As Xuventudes Socialistas e a corrente Esquerda Socialista demandaron a celebración dun referendo para que a cidadanía se pronuncie sobre esta cuestión Fronte a eles, as Xuventudes Socialistas e a corrente Esquerda Socialista demandaron a celebración dun referendo para que a cidadanía se pronuncie sobre esta cuestión. "A cidadanía española ten dereito a escoller a República nun referendum", sinalou o secretario xeral das Xuventudes Socialistas de Galicia, Aitor Bouza, que engadiu que "a República debe congregar en torno a ela a todo o espectro político, de esquerdas ou dereitas. Debe ser un punto de encontro e convivencia cidadá, un espazo común no que non existan suspicacias nin reproches, senón o compromiso do bo goberno e da virtude cívica, características básicas do republicanismo". E concluíu que "a xuventude galega non se sente identificada coa Monarquía porque non forma parte de quen aceptou o seu establecemento, polo que ten dereito a decidir en referendum sobre o futuro do modelo de Estado". As Xuventudes Socialistas de Galicia participarán nas concentracións convocadas para as oito horas desta tarde. Sindicatos A CIG fai un chamamento á "mobilización social polo dereito a decidir e por unha República galega plenamente soberana" Por parte dos sindicatos, a CIG considera que a abdicación "responde a unha manobra para intentar garantir a continuidade da monarquía e do propio sistema". A central nacionalista sinala que a decisión se produce "no momento no que o rei e a propia monarquía sofren o maior desgaste da historia; no que a clase traballadora está a sufrir fortes recortes de dereitos laborais e sociais cun gravísimo empeoramento da súa calidade de vida; no que os pobos das nacións sen estado emerxen reclamando o seu dereito a decidir e no que existe un cuestionamento do propio sistema por amplos sectores da sociedade". E que neste contexto "parte da burguesía española" promove esta abdicación para pór en marcha unha nova operación cosmética colocando ao seu herdeiro para intentar salvar, non só á propia monarquía, senón tamén o actual sistema capitalista e neoliberal e un modelo de Estado profundamente centralista". A CIG fai un chamamento á "mobilización social polo dereito a decidir e por unha República galega plenamente soberana". Para CC.OO. "toda a estrutura político-institucional que deu lugar á Constitución do 78 está cambaleando" Pola súa banda, CC.OO. pronunciouse esixindo que o futuro de la Monarquía sexa sometido a referendo no marco dun cambio constitucional. O secretario de Organización e Comunicación Confederal de CCOO, Fernando Lezcano, sinalou que nestes momentos "non só estamos ante unha crise da monarquía, da democracia ou dos políticos, xa que toda a estrutura político-institucional que deu lugar á Constitución do 78 está cambaleando". Entidades sociais A Asemblea Republicana de Vigo difundiu un comunicado que comeza proclamando o seu "republicanismo máis ala de quen sexa o titular da Coroa" e fan un chamamento "a persistir na loita na defensa da Republica como a única alternativa auténticamente democratica que posibilite a configuración dun estado plurinacional e plurilinguistico onde se respete o dereito a decidir das nacions sen estado como é o caso de Galicia". A Asemblea dirixe o seu chamamento especialmente "aos votantes, simpatizantes e mesmo militantes de base do PSOE" co obxectivo de que "presionen as súas cupulas e a súa dirección, teña esta o nivel de representación que teña, para que non voten tal regulamento, para que paralicen o proceso de sucesión e para que se sumen á reivindicación e á loita pola República". Pola súa banda, a Comisión pola Recuperación da Memoria Histórica (CRMH) da Coruña convida "o cidadán Felipe de Borbón a que siga os pasos do seu pai Juan Carlos e abdique". Sinala que "se é Felipe a persoa que vai dar unha saiva nova á monarquía, a mellor proba de modernidade é que renuncie ao trono, por ser éste un instrumento de poder anquilosado no pasado. Medieval, por dicir algo suave". A CRMH pide "que a razón triunfe, e o delirio monárquico non vaia para adiante. Que sexa a cidadanía quen escolle qué tipo de goberno quere: se monarquía, se República". "Xa é hora de que se faga así. Xa lle chegou abondo de aturar as inxustizas da monarquía", conclúe.


Summary: Entrevistamos a Rocío Garrido Caramés (Sanxenxo), autora do libro, Cociñando con razas galegas, premio á mellor conciña sostíbel do Estado español cuxas receitas empregan como parte central dos pratos produtos tradicionais galegos e razas autóctonas en proceso de recuperación.

Blogueira e autora do libro Cociñando con razas autóctonas, Rocío Garrido Caramés (Sanxenxo) vén de recoller un dos Gourmand World Cookbook Awards de 2012, un galardón internacional que recoñece as mellores obras de cociña sostíbel no Estado español. Mais a cousa non fica aí, porque o premio levará a Rocío e as súas receitas á final que terá lugar en París o vindeiro mes de febreiro. Cociñando con razas autóctonas é máis cá un recetario, recolle e pon en valor as principais razas gandeiras propias de Galiza. Ovella galega, cabra galega, galo de Mos, porco celta, cabalo de pura raza galega e as bovinas cachena, caldelá, frieiresa, limiá e vianesa, son o cerne dunha serie de pratos autóctonos ideados por Garrido Caramés que recollen, aliás da súa sinatura, o saber facer tradicional "da miña avoa", asegurou. Pregunta. Como xorde a idea de escribir este libro de receitas?Resposta. A idea nace da miña colaboración coa Federación de Razas Autóctonas de Galiza-Boaga coa que participaba en degustacións e presentacións, mais despois de participar no Fórum Gastronómico de Santiago propuxéronme facer un libro. A Federación quería unha cousa sinxela, non moi longo e de aí saíu este libriño. P. Vén de ser premiado a nivel internacional...R. Si, fíxonos moita ilusión porque é un libro en galego e editado pola propia Federación, sen axuda de ningunha editorial grande. Grañamos no Estado español e agora imos a Paris onde agardamos que saia ben, pois é un libro que gusta moito xa que non só inclúe receitas senón que inclúe unha guía na que se recolle información das dez razas autóctonas que se están a recuperar. P. A produción e o consumo deste tipo de razas é moi escaso, cal era o voso obxectivo?R. Efectivamente. Nós procurábamos dar a coñecer e pór en valor unha produción descoñecida para a maior parte dos consumidores, malia que moitas das razas comezaron a se recuperar hai vinte anos. A publicación do libro está a ser un método moi efectivo para a súa divulgación. P. Que podemos atopar nas túas receitas?Todas as receitas son feitas por min mais baseándome en receitas da miña familia, da miña avoa. Teñen un pouco de tradición e un pouco da miña autoría. R. Onde podemos atopar o libro, haberá unha segunda parte?O libro está á venda en cada vez máis librarías, tamén no meu blogue (http://alareiradomeuabo.blogspot.com.es/) tamén podedes atopar as receitas. O noso obxectivo é que isto sexa o primeiro paso para dar a coñecer os produtos e, quizais despois, facer un outro libro de receitas máis amplo. A verdade é que cada vez se demanda máis carne de raza autóctona en grande medida pola súa calidade ao desenvolverse nun modelo de agricultura extensiva, case ecolóxica. Imaxe capa: Pontevedra Viva


Summary: O caso será tramitado polo Comité de Garantías da formación, que decidirá cales serán as consecuencias após a saída d@s 6 edís da equipa municipal.

"Roma non paga traidores", aseveraba o cónsul romano Escipión após ordenar a execución daqueles que asasinaran a Viriato traizoándoo. O PPdeG non vai tan aló, mais si que sanciona a quenes rachan filas. Neste senso, @s 6 edís que abandonaron esta semana a equipa municipal de Ames serán expedientados polo partido aos consideraren "díscolos" logo da súa ruptura co alcalde. Segundo un comunicado feito público polo propio Partido Popular a decisión foi adoptada ao entenderen que a súa ausencia no pleno municipal deixaba ao rexedor en minoría. Cuestión que se suma, aseguran fontes populares, ás discrepancias públicas amosadas pol@s concelleir@s manifestadas a respecto, non só do alcalde de Ames, senón da propia dirección do PP da provincia da Coruña. Este comportamento é considerado unha "falta estatutaria" polo partido de maneira que será o Comité de Garantías da organización política a que decida cales serán as consecuencias derivadas da renuncia á súa acta de concelleir@s.


Summary: As principais problemáticas que lle afectan á mocidade galega: o paro, a elitización do ensino, a tripla discriminación que sofren as mozas galegas, a emigración e o abandono do país, en especial do rural. Xa á venda na nosa loxa.

Máis de 100.000 moz@s abandonaron Galiza dende que Feijóo chegou á Xunta. O dato é destacado, no artigo introdutorio, por Alberte Mera, coordenador deste A Fondo e secretario xeral de Galiza Nova. "Mentres a Galiza fica sen mocidade, a Xunta lanza cortinas de fume como o Plano de Emprego Xuvenil, que afonda na precarización e na temporalidade", afirma. Incide Mera na necesidade de conquistar o dereito a decidir, "porque é principal decidirmos sobre as políticas a aplicar que Galiza precisa para poder vivirmos na nosa terra". O suplemento de análise detense nas consecuencias da implantación do Espazo Europeo de Educación Superior, en especial, a elitización do ensino, así como nos problemas organizativos da súa posta en funcionamento. "O conxunto de políticas neoliberais está deixando cada vez a máis mozas sen poder acceder á universidade", expón Brais fortes, estudante de enxeñería industrial e responsábel de Universidade dos Comités. "O A Fondo incide na realidade do desemprego, a precariedade ou os recortes das políticas públicas de dependencia cando afectada é muller" O machismo nas políticas A avogada Alba María Feixóo fai unha detallada exposición dos datos que desvelan as desigualdades que afectan ás mozas no noso país: como mulleres, por seren novas, e por viviren nun país sen soberanía, subordinado no político. "A fenda salarial aumentou até niveis próximos aos do ano 1995 sendo o salario das mulleres o 25% do dos homes" incide nun artigo no que desvela como lles afectan de maneira específica ás mulleres o desemprego, a precariedade, ou os recortes nas políticas públicas destinadas á dependencia. Rubén Arroxo, arquitecto técnico e habitante dunha parroquia lucense, abonda no abandono do rural por parte da mocidade, un problema non só para o campo senón para a economía do país. "A extinción das poboacións rurais fai que, a día de hoxe, moitos dos produtos que até o de agora produciamos nós, teñan que ser importados", observa. A cantautora Alba María Rodríguez protagoniza a entrevista desta semana no A Fondo, unha moza de 19 anos que publicará en breve o seu primeiro disco, "Aínda", un título que fai referencia ao moito que a súa xeración ten por por contar.


Summary: O goberno español, en funcións, concédelle á celulosa autorización para permanecer na ría de Pontevedra 60 anos máis.

Através dunha nota de imprensa, ENCE vén de comunicar que o Ministerio de Agricultura español lle concede unha prórroga de 60 anos para continuar a desenvolver coa súa actividade na ría de Pontevedra. Fíxoo malia se atopar en funcións, á espera de que se constitúa o novo executivo saído das eleccións do 20 de decembro. O tempo comeza a contar a partir da data de solicitude da prórroga, en 2013. Desde a celulosa aseguran que a decisión adoptada polo executivo de Mariano Rajoy responde ao "forte compromiso de investimento" da empresa. Desta maneira o goberno de Madrid invalida a data de caducidade da concesión que obrigaba a pasteira a abandonar a ría en 2018 e contravén as demandas do goberno local, da Asociación para a defensa da ría de Pontevedra e de amplos sectores sociais que exixen a saída de Ence de Lourizán polos prexuízos ecolóxicos que carrexa. Madrid reservouse a última palabra coa reforma da Lei de Costas (2012) Porén, segundo a dirección da pasteira, as súas instalacións "cumpren folgadamente" coa normativa ambiental europea e defenden que a súa actividade xera "máis de 800 postos de traballo" en Pontevedra e "5.000 en toda Galiza". Aliás,a aprobación da prórroga supón un reto ao executivo municipal encabezado por Miguel Anxo Fernández Lores (BNG) quen en decembro de 2015 enviaba unha carta ao propio presidente en funcións, Mariano Rajoy, na que exixía que a prórroga non fose concedida "por un goberno en funcións" tendo en conta o seu carácter "trascendente". Cómpre lembrar que ENCE foi instalada na ría de Pontevedra en xuño de 1958 por orde do réxime franquista. A súa localización deixou o espazo no que se enmarca inútil para calquera actividade marisqueira que ocupaba tradicionalmente a poboación local. Após a reforma da Lei de Costas en 2012 polo goberno do Partido Popular, Madrid gardouse para si a decisión última de prorrogar ou non a permanencia de Ence en Pontevedra. Suba na Bolsa A nova da prórroga do goberno español a ENCE polas vindeiras seis décadas axiña chegou os mercados. A peche de sesión na Bolsa, os títulos da pasteira intercambiábanse a 2,8 euros, unha suba do 6,6% a respecto do peche da xornada precedente, segundo recolle Economía Digital. Consello de Administración A Asociación pola Defensa da Ría de Pontevedra (APDR) afirmaba en 20914 que existía entre ENCE e a Xunta o que cualificaba de "trama político-familiar". O presidente da plataforma ambientalista, Antón Masa, apuntaba que o director da factoría de ENCE en Pontevedra e a subdirectora xeral de Coordinación Ambiental da Xunta estaban casados. O que, entende Masa, é un conflito de intereses pois a mencionada subdirección xeral "é xuíz e parte dos procesos abertos con respecto a ENCE", en particular sobre a tramitación da Autorización Ambiental Integrada. Mais aínda hai máis, apontan desde a APDR. Esta subdirectora xeral da Xunta foi nomeada en 2002 por parte dun conselleiro de Medio Ambiente (Carlos del Álamo, polo PP) que actualmente pertence ao Consello de Administración da pasteira. "Fraude democrática e bulra ambiental" Entre as voces que criticaron a medida do goberno en funcións está Adega. A Asociación ecolóxica para a defensa de Galiza di que a prórroga "é unha fraude democrática hipotecar a ría a ENCE cun governo en funcións e unha burla á cidadanía e ao ambiente". O colectivo anuncia que avaliará cos colectivos sociais e políticos "as eventuais accións de resposta a este flagrante atropelo", mais considera que está nas mans do governo que xorda das pasadas eleccións "emendar en boa medida as corruptelas a chafallada administrativa cometidas polo executivo saínte". PP, satisfeito O portavoz del PP no Concello de Pontevedra, Jacobo Moreira, afirma que a prórroga a ENCE achega "moita tranquilidade a milleiros de familias" que, directa ou indirectamente, dixo, dependen da pasteira. Moreira resalta que, "desde hoxe", esas familias "saben que xa non existe incertidume sobre o futuro da planta".


Summary: As dúbidas sobre as competencias manteñen a depuradora en mal estado e arrisca a vida mariña. O Concello de Bueu garante que non ten potestade sobre o Parque Nacional das Illas Atlánticas -do que é parte Ons-, mentres a Xunta non aclara as súas responsabilidades.

A Xunta dá a calada por resposta a preguntas de Nós Diario a respecto das súas competencias para abordar obras de mellora da depuradora de Ons (Bueu) após o último episodio de vertedura de augas residuais ao mar. Pola súa banda, o Concello garante que a responsabilidade de actuar no Parque Nacional das Illas Atlánticas -que inclúe como unha falta moi grave as verteduras- non é súa. Malia que na última fin de semana a afluencia de público e o funcionamento do sistema se normalizou, é probábel que estes episodios leven décadas afectando ao hábitat. Os prexuízos causados no mar serían puntuais, ao igual que episodios de contaminación, mais iso non significa que poidan ser minimizados. Desde Ecoloxistas en Acción destacan que o de Ons "é un exemplo de mala xestión" da depuradora. A pesar de non ter feito unha análise no terreo, advirten de que as verteduras de augas residuais -como as que decorreron polo menos durante cinco horas na fin de semana do 21 ao 22 de agosto- acostuman causar "eutrofización", é dicir, "baixa o osíxeno da auga e os peces morren". O exemplo máis claro e preocupante deste efecto sería o acontecido "no mar Menor". Ademais de ter incidencia no hábitat das especies mariñas, e pese a que o "mar é resistente" e, segundo os ecoloxistas, o feito de que as "rías galegas sexan máis abertas" xoga ao seu favor, o mal saneamento de Ons e doutras zonas pode ter consecuencias na saúde das persoas se chega afectar "ás zonas de baño", cuxo feche "é común en verán" nalgúns puntos da xeografía galega. Ante esta ameaza, da que a veciñanza da illa se queixa desde hai décadas, o Goberno galego só afirmou nalgúns círculos que vai levar a cabo unhas obras de mellora na infraestrutura de saneamento. No entanto, non aclarou as dúbidas deste diario ao redor da posíbel multa que correspondería pagar por caer nunha falta grave tipificada nas normas do parque, entre outras cuestións. No Concello de Bueu descartaron ter competencias e advertiron de que a Xunta nunca traslada información. Deficiencias arrastradas por anos O caso da depuradora da illa de Ons non é único na Galiza, pois as Estacións Depuradoras de Augas Residuais (EDAR) foron obxecto de estudo por parte de Ecoloxistas en Acción o pasado exercicio. Nas súas conclusións, as e os expertos da entidade deixan claro que "a maioría" das depuradoras galegas que presentan deficiencias hoxe en día "arrastran un longo histórico de non conformidades sen que as administracións competentes locais e autonómica leven a cabo as actuacións necesarias para remedialo". Sexa ou non froito das disputas ou dificultades para acordar de quen son as competencias -normalmente as sanitarias recaen nos municipios-, a realidade é que hai infraestruturas como "a de Placeres", en Pontevedra, ou as de Burela, Touro, Maceda ou Soutomaior, que non deixan de dar problemas. Sobre as posíbeis causas dos mesmos, os responsábeis do informe apuntan cuestións moi variadas como a falta de separación de augas residuais e pluviais ou a "presión demográfica pola afluencia descontrolada de turismo".


Summary: Kiev renunciaría a integrarse na OTAN e vería limitado o seu Exército.

As negociacións entre Rusia e Ucraína parecen avanzar tras case tres semanas da ofensiva militar rusa sobre o país veciño. Ambos os países comezaron nesta cuarta feira a traballar nun acordo de 15 puntos que inclúe un cesamento do fogo e a retirada de das tropas rusas se o Goberno ucraíno declara a neutralidade e acepta límites nas súas forzas armadas, segundo adiantou o diario Financial Times. Este último punto, un dos máis demandados polo Goberno de Vladimir Putin, foi a ficha decisiva para progresar nas conversas de paz durante o sexto encontro entre as partes que se desenvolveu onte. De feito, horas antes, o ministro de Exteriores ruso, Sergei Lavrov, xa mostrara o seu optimismo sobre este asunto. "Hai unha serie de formulacións dos acordos con Ucraína sobre o estatuto de neutralidade e as garantías de seguridade que están a piques de lograrse", avanzou Lavrov, mentres que o presidente de Ucraína, Volodimir Zelenski, afirmaba que as conversas se estaban a tornar "máis realistas". O acordo proposto implicaría que Kiev renuncie ás súas ambicións de unirse á OTAN e prometa non albergar bases militares ou armas estranxeiras; a cambio, contaría coa protección de aliados como Estados Unidos, Reino Unido e Turquía. Sobre isto último, Mykhailo Podolyak, asesor principal do presidente ucraíno, asegurou que a Constitución de Ucraína xa prohibe as bases militares estranxeiras no país, polo que non sería un problema para chegar a un punto en común. Con isto, Moscova busca que Ucraína se converta nun Estado desmilitarizado, ao estilo de Austria ou de Suecia. "O modelo austríaco ou sueco do que é un Estado desmilitarizado está a ser discutido para Ucraína e pode verse como unha opción para un compromiso", explicou onte o portavoz do Kremlin, Dmitry Peskov. Tribunal de Nacións Unidas Por outra parte, a Corte Internacional de Xustiza (CIX), o tribunal supremo da ONU, ordenou a Rusia deter inmediatamente a ofensiva militar, en aplicación das medidas cautelares que solicitaran as autoridades ucraínas. Kiev pedira hai dúas semanas á CIX intervir argumentando que Rusia violara a Convención de Xenocidio de 1948 ao acusar a Ucraína de cometer un xenocidio no Donbás e usar iso como pretexto para a invasión en curso. Os países que se negan a acatar as ordes deste tribunal poden ser remitidos ao Consello de Seguridade da ONU, onde Rusia ten poder de veto.


Summary: Estrella Galicia como "tractor" para o despegue do Polígono de Vimianzo./ul

O PSOE acorda medidas co SEPES para aumentar a competitividade do Polígono de Vimianzo Esta semana, o director xeral do Sepes, Alejandro Soler recibía en Madrid a varias delegacións da Costa da Morte. Entre elas ás responsables do PSdG de Vimianzo. A candidata á alcaldía polo PSdeG-PSOE, Mónica Rodríguez, acompañada pola secretaria xeral e actual portavoz do PSOE de Vimianzo, Paula Mouzo, acodían para conseguir compromisos que permitan que o parque empresarial de Vimianzo se sume ao crecemento económico da área de Bergantiños. Así, conseguía acordar co SEPES varias medidas de potenciación, entre as que figuran a redución do prezo da parcela, a procura de financiamento a baixo interese, e incluso abrir a posibilidade da modalidade de aluguer con opción de compra. Para o PSOE; o polígono está "nunha situación de encarecido abandono, debido a inoperancia do goberno actual presidido polo alcalde Manuel Antelo". E aporta cifras: "o parque empresarial de Vimianzo consta de 105 parcelas das que somentes hai 13 vendidas e 9 empresas instaladas". "Hai que rachar con esta situación" dixo Mónica Rodríguez. Soler acordou elevar no próximo consello de Administración, e na maior brevidade posible, as medidas de potenciación do parque empresarial de Vimianzo, as cales nese mesmo día procedería a revisar co presidente da SEA, Pablo Aranguena: A redución do custe do m2 da parcela. Posibilitar métodos de financiación cómodos: leasing financeiro, axudas de outros órganos potenciando certos sectores importantes no concello (acuicultura, empresas da produción de produtos ganadeiros, etc), incluso pensar na posiblidade de aluguer con opción de compra de parcelas. Saída da Autovía Outra das cuestións presentes na conversa, que non depende do Ministerio de Fomento senón da Xunta, foi a importancia de proporcionar unha saída cara a autovía dende o Parque Empresarial, para o cal considera importante que dende o goberno central se fagan as peticións necesarias ao goberno autonómico, para enlazar directamente o parque coa autovía. Outras cuestións Na reunión, Rodríguez engadiu dúas peticións máis a ter en conta entre as que están a mellora da potencia-capacidade da depuradora, así como a ampliación da velocidade da banda ancha. Ademais instou ao goberno municipal a que active a posta en funcionamento das cámaras de vixilancia ou que mellore a iluminación.


Summary: O candidato popular á alcaldía, Jacobo Moreira, defende a permanencia da factoría en Lourizán, a pesar de que nos últimos anos Alberto Núñez Feijoo manifestara con rotundidade que o traslado era "unha decisión persoal" e que non había outra posibilidade

"Non cabe a posibilidade de manter ENCE na Ría". Así de rotundo se expresaba en xuño de 2009 Alberto Núñez Feijoo, pouco despois de tomar posesión como presidente da Xunta, subliñando que o traslado da planta a outra localización "dentro da comarca" era "unha decisión persoal" e unha "vontade clara" do seu Goberno. "Non imos dicir unha cousa e facer a contraria", engadía. En paralelo, Telmo Martín (portavoz local do PP nese momento) acusaba a ENCE de "aproveitar a crise para perpetuarse na ría", sinalando que "a dignidade de Pontevedra non está en venda". "Non cabe a posibilidade de manter ENCE na Ría". Así de rotundo se expresaba en xuño de 2009 Alberto Núñez Feijoo Desa rotundidade pasouse, en 2013 á unha posición máis ambigua, cando Núñez Feijoo comezou a pedirlle "xestos" á empresa para permitir a continuidade da factoría no seu actual emprazamento. Nese momento, o presidente da Deputación de Pontevedra, Rafael Louzán, saudaba a nova Lei de Costas, que permitía que ENCE quedase na cidade "durante moitos anos". O pasado venres o candidato do PP á alcaldía de Pontevedra, Jacobo Moreira, eliminaba as posibles dúbidas ou ambigüidades que puidesen quedar con respecto á posición popular nesta cuestión, apoiando publicamente a continuidade de ENCE en Lourizán, sempre que reduza as súas emisións e xer máis emprego, sinalando que "as condicións mudaron". Ao igual que Núñez Feijoo hai dous anos, Moreira pediulle "xestos" á compañía, afirmando que "agora lle toca falar á empresa. Temos que ver o que ofrece para quedar". Un dos argumentos empregados polo PP para xustificar o seu cambio de posición, o da xeración de emprego, está apoiado en análises escasamente fundamentadas, coma a acusación de que Pontevedra é a cidade galega con máis paro, á vista das cifras da EPA, escasamente precisas para o estudo por localidades. Ao igual que Núñez Feijoo hai dous anos, Moreira pediulle "xestos" á compañía, afirmando que "agora lle toca falar á empresa. Temos que ver o que ofrece para quedar" En efecto, 2018 debería ser a data para a marcha de ENCE-Elnosa da súa actual localización no interior da ría de Pontevedra, pero nos dous últimos anos creceron as presións para a renovación da actual concesión por outros 60 anos, ao abeiro da nova Lei de Costas. De feito, a empresa xa comezou a traballar coa perspectiva de manter o seu emprazamento ata o ano 2078. En outubro aprobouse o regulamento da Lei e a Xunta debe emitir un informe sobre as actividades da planta e o seu impacto que será determinante para a concesión ou non da prórroga. Unha posición favorable da Xunta aseguraría a continuidade de ENCE en Lourizán, e un informe negativo dificultaría moito esta posibilidade, aínda que o Executivo de Rajoy podería desoír a opinión do Goberno galego en base a razóns de interese xeral. Os colectivos que dende hai anos pulan para asegurar o traslado da contaminante factoría acusan o PP de traballar, por acción ou inacción, para permitir que ENCE continúe no interior da ría. Este domingo o deputado de AGE Antón Sánchez acusou a Alberto Núñez Feijoo de mentir, cambiar de posición e funcionar ao ditado da empresa e esixiulle que a Xunta cumpra as sentenzas xudiciais que están sen executar e que obrigan a incoar o expediente de caducidad á concesión de ENCE. Os colectivos que dende hai anos loitan para asegurar o traslado da contaminante factoría acusan o PP de traballar, por acción ou inacción, para permitir que ENCE continúe no interior da ría Nos últimos anos o Goberno galego xa adoptou algunhas decisións controvertidas con respecto ás empresas instaladas no complexo de Lourizán. De feito, en outubro de 2013 presentou como un triunfo un acordo que lle permitía a ELNOSA seguir na ría de Pontevedra tres anos máis aló da data (2014) na que estaba previsto o seu traslado. Este límite, incumprido, fora cualificado anos antes de "innegociable" e "improrrogable" polo conselleiro de Medio Ambiente, Agustín Hernández, e como "unha mostra de que cumprimos con Pontevedra" polo presidente da Xunta. Para Antón Masa (APDR) o acordo demostrou que quen "marca a política ambiental na ría son directamente Ence e Elnosa, a cuxos intereses está vendido o Goberno galego".


Summary: Os "produtos reclamo" que empregan as grandes distribuidoras de alimentación para atraer clientela continúan a prexudicar as explotacións do agro galego. Unións Agrarias (UUAA) denuncia que produtos como a leituga ou a pataca están a venderse a prezos que marxinan as hortas do país ao introducirse grandes cantidades procedentes de Marrocos, Exipto ou do sur do Estado español.

As grandes distribuidoras de alimentación seguen a crear polémica pola guerra de prezos que remata por prexudicar as explotacións agrarias galegas. Nesta ocasión son os produtos da horta os que nos últimos quince días fixeron saltar as alarmas en moitas granxas. Por este motivo, Unións Agrarias (UUAA) realizou esta cuarta feira un acto de sensibilización en Compostela en protesta polo que consideran unha "imposición" de prezos baixos que reduciron considerabelmente as opcións para as e os agricultores. O responsábel de coordinación sectorial de UUAA, Félix Porto, sinala que este tipo de accións teñen o seu resultado e dúas das cadeas de alimentación, unha galega e outra valenciana, comezaron a reconducir a situación. "O custo de produción estivo en torno aos 20 céntimos por unidade e chegóuselles a pagar a 25 céntimos", asegura. Importación de produtos que abaratan os prezos Desde esta organización agraria demandan que haxa un etiquetado que diferencie de maneira clara os produtos galegos dos que veñen doutros países para que a consumidora ou o consumidor teña toda a información. Na Galiza, por exemplo, teñen constancia da presenza de leituga de Marrocos, Exipto, Bélxica ou do sur do Estado español. "Non teñen nin os estándares de calidade nin os que están seguindo os agricultores deste país", asegura Porto. Explica que para que o produto estea no lineal de distribución ten que erguerse ás 5 da mañá, corta as leitugas e lévaas á distribución, polo que cando se mercan "é un produto fresco que conta con todos os requisitos sanitarios marcados". Pola contra, apunta que "descoñecemos como entra ese produtos procedente doutros países". Lembra que xusto antes da pandemia estaban a realizar unha campaña de prezos xustos, que se interrompeu pola situación sanitaria e a prioridade por parte do sector de ter moita produción e dar un servizo á poboación. "É curioso que a distribución aproveite esta situación para baixar os prezos", relata Porto. Desde UUAA non entenden que isto mesmo aconteza con outros produtos galegos. "Non parece normal que a pataca francesa estea a 1,29 euros o quilo e a pataca galega, que conta con todos os estándares, estea a 0,59 euros o quilo", denuncia este sindicalista. No caso da pataca, este problema xorde cando é a tempada da nova. "Temos constancia de moita produción de Exipto, de Andalucía e mesmo de Israel", explica a Nós Diario Gabriel López, responsábel de produtos agrarios da Federación Rural Galega (Fruga), "mesmo vemos pataca vella francesa que se leva e véndese competindo coa nosa pataca nova sen selo", engade. Nestes produtos de consumo masivo asegura que as condicións son moi malas para as explotacións agrarias. Coincide en sinalar que algunhas grandes superficies aproveitaron os problemas de distribución que tiveron ao comezo da pandemia. "Un exemplo foi que se pagaron 50 céntimos pola unidade das cabezas de repolo na Comarca da Mariña, cando se estaba multiplicar por seis o prezo no supermercado", indica. Máis implicación da Administración Xulio Rodríguez Bermúdez, labrego de Mondoñedo que forma parte da SAT Labregos de Lugo, é moi crítico co actual sistema que propón o libre mercado deste tipo de produtos. "Estamos falando de alimentación e de saúde, máis nestes tempos que corren", reflexiona á vez que pide "máis implicación da Administración galega, que debería apostar por unha marca propia" e por controis que impidan a entrada de produtos "que non sabemos se cumpren coas condicións dos nosos ou se teñen substancias químicas legais nos seus países". Denuncia que a actual etiquetaxe "é fraudulenta e a orixe non queda clara cando todos sabemos o que entra polo porto de Vigo cada ano".


Summary: Perante a insistencia da redactora, nunha conferencia de imprensa, Jorquera respostou taxativo: "non compartimos cerimonias de sometemento do público ao relixioso". Tampouco AGE fixo parte do acto na Catedral rexeitando o que denominou "hipócritas cerimonias espectáculo". O funeral civil será esta cuarta feira 31 no parque de Bonaval

"Mais, por que non foron? Foi unha decisión en común? Foi algo que teñen nas bases do BNG? --en aparente alusión aos Estatutos-- Hai algunha prohibición expresa? Porque a cidadanía galega reclamou a presenza do BNG nese acto" Nestes termos literais lanzou unha xornalista da TVG o seu reproche durante a rolda de imprensa en que a formación frontista reclamou que se depuren responsabilidades políticas en relación ao sinistro ferroviario acontecido na curva da Grandeira, que deixou 79 mortes. A traballadora da televisión pública insistiu en coñecer polo miúdo as razóns que levaron ao Bloque a non facer parte dos oficios relixiosos celebrados na Catedral de Compostela. Formulou a súa pregunta despois de que o voceiro nacional do BNG tivese respostado xa a outra que, sobre o mesmo asunto, realizou un traballador de El Mundo: "por que non mandaron representación oficial ao funeral?" "Somos absolutamente respectuosos co acto que se celebrou, mais reivindicamos o mesmo respecto para quen non ten as mesmas crenzas ou non profesa a mesma relixión", explicou Vence. E chegou entón a batería de preguntas da xornalista da televisión pública, que pechou coa afirmación de que "a cidadanía galega reclamou a presenza do BNG nese acto". A explicación ofreceuna desta volta o voceiro do Bloque no Parlamento, Francisco Jorquera: "a min non me consta que a cidadanía galega reclamase a presenza do BNG. Non sei cales son as fontes que vostede manexa. En todo caso, estamos nun estado aconfesional e cómpre estabelecer unha separación estrita entre os poderes públicos e o ámbito relixioso, que pertence ao privado". "O BNG --continuou Jorquera-- tería asistido a funerais privados de vítimas desta catástrofe por respecto. Porén, non compartimos cerimonias de sometemento do público ao relixioso. Son necesarios actos de carácter civil que teñan en conta a pluralidade de sentimentos que existen nesta sociedade". Funeral civil en Bonaval: cuarta feira, 19h Non só o Bloque rexeitou facer parte dun funeral de Estado de carácter relixioso. Tampouco asistiu AGE. A través dun comunicado de imprensa, a coligación que lidera Xosé Manuel Beiras afirmaba que non tomaría parte "de hipócritas cerimonias espectáculo". Mediante unha carta remitida ao presidente da Xunta, o voceiro nacional do BNG, Xavier Vence, reclamou para esta segunda feira un funeral civil que dese comezo unha hora antes do relixioso. A proposta non foi para diante até que a presentou a presidenta do Parlamento, Pilar Rojo, nunha reunión esta terza feira en que recibiu o visto e prace dos catro grupos parlamentarios.


Summary: Igaciencia organiza, coa colaboración do Concello de Lugo, para os vindeiros días 2 e 3 de xullo o encontro, enmarcado no ano galego da Tecnoloxía. Terá lugar no CEI-Nodus de Lugo e vai dirixido fundamentalmente aos docentes de toda Galicia.

Igaciencia organiza, coa colaboración do Concello de Lugo, para os vindeiros días 2 e 3 de xullo o I Congreso de Software Libre para Ciencia, Matemática e Tecnoloxía, enmarcado no ano galego da Tecnoloxía. Terá lugar no CEI-Nodus de Lugo e vai dirixido fundamentalmente aos docentes de toda Galicia. A día de hoxe hai xa 90 inscritos co que están esgotadas as 75 prazas de participación no congreso, limitadas polo número de ordenadores dispoñibles, polo que calquera nova inscrición será incluída nunha lista de agarda ante posibles baixas. Terá lugar no CEI-Nodus de Lugo e vai dirixido fundamentalmente aos docentes de toda Galicia Os participantes no congreso recibirán información teórica e práctica, impartida por poñentes de recoñecida experiencia no ámbito do software libre e na súa aplicación á educación. O programa provisional é o seguinte: 2 de xullo 10:00 -11:00 O silencioso dominio do Software Libre. Roberto Brenlla (Tegnix) 11:00 - 12:00 Unha ferramenta de software libre para a formación en ciencias: Epilinux. Miguel Ángel Rodríguez Muíños. Técnico Informático da Dirección Xeral de Innovación e Xestión da Saúde Pública. Consellería de Sanidade. Xunta de Galicia "educaBarrié na aula de ciencia e tecnoloxía. Aplicacións prácticas para Youtube e Audacity". Xacobo de Toro Cacharrón.e Susana Vázquez Martínez. Gabinete de Mestres de educaBarrié 12:15 - 13:15 Software libre no centro educativo dixital (sobre Abalar). Agasol Interfaces web a software científico. Mario Rodríguez Riotorto (programador de Maxima) 13:15-14:15 Localización de Software Libre ao galego. Enrique Estévez Fernández, tradutor de Mozilla ao galego e Antón Méixome, Lingüista e coordinador de LibreOffice e Apache OpenOffice. Tradutores de Trasno (Trasno) Sage. Francisco Botana (Uvigo), Promotor do uso de Sage como alternativa a outros softwares matemáticos comerciais. 16:00 - 18:00 Mesa redonda sobre o Software Libre en Galicia. Francisco Botana (Uvigo), Antón Méixome (Trasno), Alberto Couto Losada (Responsable FLOSS da AMTEGA, Xunta de Galicia) (Agasol) 17:00 - 18:00 Maxima, un sistema aberto de cálculo simbólico. Mario Rodríguez Riotorto (do equipo Maxima) 18:15 - 20:15 Obradoiro de tradución ou localización ao galego. Enrique Estévez Fernández e Antón Gómez Méixome (Trasno) Obradoiro de Maxima, Mario Rodríguez Riotorto (do equipo Maxima) 3 de xullo 10:00 - 12:00 Metodoloxía copyleft e proxecto Abalar. Pablo Nimo Liboreiro e Xosé Luis Barreiro Cebey (Asesores da Consellería de Educación) 10:00 - 11:00 Estatística con R. Salvador Naya Fernández (UDC) 11:00 - 12:00 Aplicacións de R no sector de análise de xenomas para xenómica, proteómica e oncoloxía. Miguel Branco (bioinformático) 12:15 – 13:15 Software Libre aplicado á simulación e modelización nas PEMEs produtoras. Dr. Andrés Gomez Tato 13:15 -14:15 Experiencia do CESGA no uso do SW. Libre aplicado en ferramentas colaborativas e e-learning. María José Rodriguez Malmierca Ensinar Matemáticas con Scilab Consuelo Castro Vázquez. IES Terra de Trasancos de Narón 16:00 - 17:00 eXeLearning e Moodle na área de Tecnoloxía. Pilar Anta Fernández do IES de Sabón e UDC 17:00 – 18:00 Geogebra na área de Tecnoloxía. Javier Macho Eiras da Escola de Arte Pablo Picasso, e UDC Drupal 6 ou 7? Indicacións para a migración. Manuel Díaz Regueiro 18:15 - 19:15 Competencia matemática e Geogebra. Inés Ben González. IES Vilar Ponte de Viveiro 19:15 - 20:15 Python e Geogebra 5. Manuel Díaz Regueiro 18:15 – 20:15 Obradoiro de Moodle. Pilar Anta do IES de Sabón e UDC


Summary: Sobreviven en mosteiros, colexiatas, catedrais ou santuarios. Algúns aínda soan na liturxia, pero maiormente van ficando mudos. O patrimonio organístico de Galiza, conformado por arredor dun cento de instrumentos, sofre de certa desidia. Eis un extracto da reportaxe publicada no número 320 de Sermos Galiza ao respecto.

É un dos instrumentos musicais esteticamente máis impresionante. Grandes mobles de madeira dos que agroman coleccións de tubos en escala. De son sacro, envolvente. O seu hábitat natural atópase nos edificios relixiosos. Na Galiza, en mosteiros, santuarios, catedrais ou colexiatas. Non son tan habituais en igrexas parroquiais, aínda que algún si hai. Trátase dos órganos, órganos históricos segundo a denominación das expertas, unha área en sombra do patrimonio conformada por arredor dun cento de pezas espalladas pola xeografía do país e aínda pendentes dunha catalogación completa. "Non sei como explicalo para que non quede un titular", expón Belén Bermejo a este semanario, "pero o estado xeral dos órganos é bastante lamentábel". Xestora cultural, investigadora e música, Bermejo iniciou hai case dez anos e en colaboración co profesor e tamén músico Andrés Díaz o rexistro dos órganos históricos galegos. Descubriron practicamente un cento deles, en inmobles das cinco dioceses. Mais só tiveron tempo de investigar e consignar os de tres delas. "Xa se perdeu moito patrimonio e o que queda está en mal estado, en risco de perda", engade.Os órganos estudados por Bermejo e Díaz comezaron a se construír a metade do século XVIII. Dese tempo datan os máis antigos que non sufriron modificacións. Andrés Díaz menciona o da Colexiata de Xunqueira de Ambía, con dous teclados, ou os xemelgos do mosteiro bieito de Vilanova de Lourenzá, armados en 1761, barrocos. Estes últimos, sinala Bermejo, "están intactos. Un deles nin sequera foi electrificado e conserva o sistema de foles orixinal". Non é a desidia administrativa, con esta existir, o único perigo ao que se enfrontan os órganos. Nin sequera o maior, entende Bermejo. "Se non se usan con frecuencia, o deterioro aprópiase deles", di, "e na Galiza non hai unha programación musical de órganos". O desuso, con todo, tamén ten motivacións litúrxicas. As dioceses xa non teñen cartos para asumiren organistas en nómina, como aconteceu no pasado. "Sucede o que sucede con todo patrimonio que non se usa. Vaise estragando, acumula sucidade, e chega ao punto en que a falta de mantemento provoca que só sirva a restauración completa". Que, no caso destes instrumentos delicados, é custosa, laboriosa. Pero fundamental. [Podes ler a reportaxe íntegra no número 320 de Sermos Galiza, á venda na loxa e nos quiosques]


Summary: A afiliación será quen decida nesa asemblea, que decorrerá o 17 ou o 24 de outubro, se aposta en ir ás eleccións do 20D e, de facelo, con quen e como.

O 17 ou o 24 deste mes de outubro Compromiso por Galicia realizará unha Convención nacional coas eleccións xerais do 20 de decembro como único ponto da orde do día. Unha asemblea na que a afiliación ao partido galeguista sexa quen decida se querer estar presente neses comicios e, de ser así, "como e con quen", en palabras de Xoán Bascuas, secretario xeral de CxG, en conversa con Sermos Galiza. Bascuas incide en que vai ser a afiliación, as bases do partido, as que vaian decidir finalmente sobre a concorrencia a esa cita coas urnas. Así, cun apoio dun mínimo de 15 militantes pode presentarse a esa Convención unha proposta para acudir aos comicios. Representantes de cada unha das propostas defenderán as mesmas, para abrir unha quenda de preguntas e intervencións. Será a militancia de CXG quen, co seu voto, escolla se quer que Compromiso dea o paso de concorrer nesas eleccións, e de ser así, como facelo. "Non vai haber posicionamentos desde arriba", afirma Bascuas, descartando que desde o Consello de Compromiso por Galicia como órgano se vaia optar por unha fórmula de concorrencia en concreto. Programa Para alén deste debate, na Convención tamén está previsto que se fale de cuestións relativas ao programa, fixando criterios que ao entender de CxG deberían de se levar como propostas nunhas eleccións xerais. Cómpre lembrar que a finais de setembro o Consello Político Nacional de Compromiso por Galicia aprobou o regulamento para a súa Convención Nacional. No documento programático aprobado daquela polo CPN recóllese que "o sistema político e partidario xurdido no Estado logo da transición á democracia está en crise, e que a corrupción endémica dos dous principais partidos así como as consecuencias da crise económica e das políticas neoliberais imperantes na Unión Europea constitúen causas fundamentais desta crise que mina a confianza da cidadanía no sistema político español", neste sentido, "ábrense tempos de mudanzas no referido á estrutura territorial do Estado, onde Galicia e os galegos e as galegas non podemos permitirnos o luxo de quedar fóra do debate que, dun xeito ou doutro, se vai dar no seo do Estado".


Summary: Este sábado celébrase a Xornada do Movemento Galego da Saúde Mental, na que sanitarios, profesionais do ámbito xurídico e representantes de asociacións de afectados e familiares analizarán a situación deste ámbito da saúde, moi afectado polos recortes. Falamos con Miguel Anxo García Álvarez.

A Facultade de Psicoloxía da USC acolle este sábado a Xornada do Movemento Galego da Saúde Mental, na que sanitarios, profesionais do ámbito xurídico e legal e representantes de asociacións de afectados e familiares analizarán a situación deste ámbito en Galicia, moi afectado polos recortes. A xornada de debate, baixo o lema "Unidos para defender o dereito a un futuro con saúde" estará composta por distintas mesas de traballo, que elaborarán unha serie de conclusións que servirán de base para unha asemblea final do Movemento Galego da Saúde Mental (MGSM). Nesta xuntanza adoptaranse decisións para futuras actuacións do Movemento, buscando a defensa desta parcela da sanidade pública. Entre 70.000 e 80.000 galegos e galegas padecen trastorno mental grave, segundo datos do MGSM, e entre 27.000 e 41.000 non poden acceder "ao sistema de atención á dependencia ao que teñen dereito". Para Miguel Anxo García Álvarez, psicólogo clínico do Complexo Hospitalario Universitario de Santiago e portavoz da plataforma, "os actuais recortes están limitando os dereitos asistenciais destas persoas. Están a ser danados os dereitos asistenciais e son restrinxidas de feito as prestacións sanitarias recoñecidas como dereito por lei á cidadanía". Falamos con García Álvarez sobre a situación do sector e os obxectivos desta Xornada. "Noutros ámbitos os efectos dos recortes e da crise económica poden tardar máis tempo en manifestarse, pero na saúde mental o efecto prexudicial da crise é seguro e é importante" É a saúde mental o ámbito da saúde máis afectado pola crise e os recortes? En canto aos efectos da crise sobre a saúde, estamos seguros de que o ámbito máis afectado é a saúde mental. Noutros ámbitos os efectos dos recortes e da crise económica poden tardar máis tempo en manifestarse, pero na saúde mental o efecto prexudicial da crise é seguro e é importante. Hai informes que deixan claro o incremento do consumo de antidepresivos e ansiolíticos. O cambio nas condicións de vida dunha boa parte da poboación: empobrecida, debilitada, con máis incerteza sobre o seu futuro, privada dalgúns elementos materiais, apartada das redes normais de protección e apoio, privada en parte dos servizos sanitarios e dos sistema de axuda social..., todo isto fai que as persoas, loxicamente, manifesten en forma de trastornos a dificultade para tolerar estas situacións vitais. Falouse moito do incremento dos suicidios, pero supoño que os efectos -ainda que con consecuencias menos terribles- nótanse en capas moi amplas da poboacións, non si? Hai cousas que viñeron pasando e que pouco a pouco se van convertendo en sufrimento psíquico insoportable. A perda de vivenda, a perda de emprego, a pobreza..., é normal que derive en trastornos psíquicos, entendendo isto non como algo estraño á experiencia común, senón como un sufrimento que nun momento determinado adopta un cadro sintomático tal que require de apoio especializado sanitario para poder enfrontalo. En todo isto o incremento de suicidios é a punta do iceberg dun nivel de sufrimento moi elevado na sociedade. "O incremento de suicidios é a punta do iceberg dun nivel de sufrimento moi elevado na sociedade" E no medio da crise, a reforma do sistema de atención á saúde mental. En que se está a fallar? A reforma do sistema de atención á saúde mental consistiu nun incremento de dispositivos asistenciais na rede sanitaria xeral para hospitalizar cadros agudos de alteración psíquica e para tratar estas persoas no marco social de asistencia normal, como se trataría calquera outro problema de saúde, e ao mesmo tempo en reducir até pechar os antigos hospitais psiquiátricos ou manicomios. Que pasou? Que avanzando o tempo a reforma foi perdendo forza, arranque e motivos; e ao mesmo tempo foi priorizando uns métodos de tratamento que satisfacían uns intereses comerciais moi poderosos, os intereses da industria farmacéutica, promovendo un consumo excesivo de psicofármacos na sociedade. Foi pechando os hospitais psiquiátricos, onde os dereitos das persoas enfermas eran vulnerados, pero sen crear ao mesmo tempo un sistema alternativo, cos apoios suficientes para poder levar unha vida digna. O que se fixo foi colocar a estar persoas en residencias para maiores, nalgúns casos cun bo apoio profesional, pero noutros casos en condicións case de abandono. "Avanzando o tempo a reforma foi perdendo forza, arranque e motivos; e ao mesmo tempo foi priorizando uns métodos de tratamento que satisfacían uns intereses comerciais moi poderosos" Tanto na organización do MGSM coma na programación concreta des Xornada buscouse a intervención de todos as dimensións e actores que xogan un papel determinante na sáude mental, comezando polo ámbito legal... Historicamente os temas legal e da saúde mental sempre foron xuntos. A reclusión do tolo nos manicomios tivo que ver cunha sociedade que se decataba de que certas accións que facían determinadas persoas parecían estar fóra da súa capacidade de responsabilizarse dos seus actos. O primeiro que se facía era considerar que eses actos irresponsables eran consecuencia dalgún tipo de enfermidade, polo que se optaba pola reclusión, pero sen que isto supuxese unha condena penal para estas persoas. A presenza na Xornada e no Movemento de asociacións profesionais do ámbito xurídico remarca esta dimensión legal da saúde mental, totalmente inseparables. O Movemento introduce a novidade de incorporar todos os factores que teñen que ver coa enfermidade mental. Así conséguense incorporar todas as dimensións, achegando as visións e necesidades de todos os actores, dende os profesionais aos afectados e familiares, e tamén é moi importante a presenza sindical, e o seu traballo por garantir que se segue empresando unha atención de calidade dende o sistema público. "Fíxose unha chamada de atención, reducíronse danos na poboación simplemente polo feito de existir o Movemento e de estar vixilante. Parouse unha redución grande dos recursos asistenciais en Compostela" Como valoras o camiño percorrido polo Movemento? Que obxectivos perseguides nesta Xornada? Avanzouse bastante nestes tres meses. Fíxose unha chamada de atención, reducíronse danos na poboación simplemente polo feito de existir o Movemento e de estar vixilante. Parouse unha redución grande dos recursos asistenciais en Compostela, ao deter a intención da Xunta de pechar toda unha unidade de especialización durante catro meses. A Xornada deste sábado debe servir para seguir avanzando polo mesmo camiño, fortalecendo un Movemento moi necesario a curto, a medio e a longo prazo, para continuar analizando a problemática que nos atopamos neste ámbito, para mandar ao mesmo tempo unha mensaxe á sociedade de que estamos aquí, e para formular unha alternativa. Programa da Xornada A primeira mesa céntrase nas dimensións legais do que está a acontecer, coa participación do xuíz José Gómez Rey, que abordará a responsabilidade legal do profesional sanitario, e de Antonio Rama Valdés, fiscal de Santiago, que proporá unha visión crítica da actual reforma do Código Penal e as controvertidas medidas que afectan á saúde mental. O Hospital Psiquiátrico de Conxo será o protagonista da segunda mesa, moderada polo psiquiatra do Hospital Gil Casares, Alberte Araúxo. Tomarán a voz os profesionais do centro, subliñando as alternativas que ten por diante o centro de Conxo. O Movemento Galego da Saúde Mental celebrou a súa asemblea fundacional hai tres meses A evolución e a situación laboral dos profesionais centrará a terceira das mesas, a última que se celebrará antes do mediodía. A relación entre a crise e a saúde mental abrirá a quenda da tarde, analizando a asistencia aos máis maiores, a situación da atención á saúde mental da infancia e da adolescencia e a repercusión do actual contexto económico nos casos de suicidio. Para rematar, será a quenda dos dereitos sociais, debuxando a situación sociolaboral, asociativa e participativa das persoas afectadas por trastorno mental grave. O Movemento Galego da Saúde Mental celebrou a súa asemblea fundacional hai tres meses. Trátase dun movemento cívico que pretende a protección da saúde mental en Galicia e a defensa da súa atención pública, ante o grave deterioro que está a sufrir e o dano que se está a causar nos dereitos das persoas. Está formado por máis de trescentos profesionais da saúde mental pública de Galicia, profesionais da Xustiza, sindicatos, o Colexio Oficial de Psicoloxía, o Colexio de Educadoras e Educadores Sociais, organizacións de familiares e usuarios dos servizos de saúde mental, a Asociación Galega para a Defensa da Sanidade Pública ou a Asociación Galega de Medicina Familiar e Comunitaria.


Summary: O fundador de WikiLeaks, acusado de espionaxe, podería ser condenado a 175 anos de cárcere se a xustiza estadounidense o declara culpábel.

Un tribunal de Londres retomou na segunda feira, 7 de setembro, a vista para decidir se o fundador de WikiLeaks, Julian Assange, debe ser extraditado aos Estados Unidos, onde o espera un xuízo por espionaxe nun controvertido caso onde os seus defensores denuncian unha grave vulneración da liberdade de prensa. Tras unha primeira semana de vistas en febreiro, Assange, de 49 anos, debía volver ante os tribunais en abril mais o proceso viuse atrasado pola pandemia de coronavirus que, segundo os avogados del, impediulles acceder ao cárcere para preparar o caso. Prevese que as vistas duren tres ou catro semanas e estean marcadas polas protestas: os seguidores do experto informático australiano convocaron na segunda feira a primeira ás portas do tribunal. Antes de se pronunciar sobre a solicitude de extradición, a xustiza inglesa debe asegurarse de que non sexa desproporcionada nin incompatíbel cos dereitos humanos. Recluído nunha prisión de Londres de alta seguridade desde a súa detención en abril de 2019 na embaixada de Ecuador ─onde viviu refuxiado nun pequeno cuarto durante sete anos─ Julian Assange podería ser condenado a 175 anos de cárcere se a xustiza estadounidense o declara culpábel. Revelación de torturas Washington acúsao de pór en perigo informantes e activos estratéxicos coa publicación en 2010 de comprometidos documentos secretos sobre as accións militares estadounidenses no Iraq e no Afganistán, que revelaron actos de tortura, mortes de civís e outros abusos. Porén, para o seu comité de apoio, son "cargos con motivación política" e "un ataque sen precedentes á liberdade de prensa e ao dereito do público a saber".


Summary: O empate (1-1) sabe a pouco nuns celestes que dominaron o encontro embora non materializar todas as oportunidades.

Un penalti inexistente a 3 minutos do final deixa o Celta sen a vitoria perante o Elche, un equipo que saltou ao campo con intención de disputar o encontro aos galegos, mais a medida que avanzaba o encontro foise botando atrás e pechando na súa área. O 'piscinazo' deu a oportunidade ao Elche de empatar o partido. Nin os propios xogadores reclamaron penalti. No minuto 60 marcara o Celta (Krohn-Dehli), Durante o partido Orellana e Radoja tiveron boas oportunidades de marcar. O empate supón un parón na recuperación do Celta nos últimos encontros,. Ficha técnica Celta: Sergio, Hugo Mallo, Cabral, Fontás, Jonny, Radoja (Pablo Hernández, mkin.88), Augusto, Krohn-Dehli, Orellana (Álex López, min.75), Nolito e Charles (Larrivey, min.84) Elche: Tyton, Damián, Lombán, Cisma, Aarón (Rodrigues, min.70), Adrián, Coro (Álvaro, min.76), José Ángel, Víctor, Fajr e Pasalic (Cristian Herrera, min.67) Goles: 1-0, min.60: Krohn-Dehi; 1-1, min.87: Lombán, de penalti Árbitro: Velasco Carballo, do comité madrileño. Amonestou a Hugo Mallo, Fontás, Cabral, Álex López, José Ángel, Cisma Campo: Balaídos: 14.386 espectadores.


Summary: Namentres o plenario rexeitaba a proposta da Consellería de Educación, desenvolvíase unha concentración ás portas do Consello convocad@s pola Plataforma Galega en Defensa do Ensino Público

Está é a terceira vez que o Consello Escolar de Galiza revóltase contra unha proposición da Consellería de Educación cos precedentes do decreto de plurilingüismo e a lei de convivencia. Esta vez o portazo foi para o decreto de comedores escolares promovidos polo departamento que dirixe Jesús Vázquez, unha proposta que contou co rexeitamento dos distintos colectivos e organizacións sindicais e estudantís que conforman a Plataforma Galega en Defensa do Ensino Público. Con 17 votos a favor da súa retirada, 13 en contra e unha abstención, acordábase na tarde desta cuarta feira a devolución do documento ao goberno galego para que o modifique. Dende a CIG Ensino, o seu secretario nacional Anxo Louzao defendeu no pleno a emenda á totalidade e a retirada da proposta de Decreto polo que se regulan os comedores escolares dos centros docentes públicos non universitarios. Ás portas do Consello, cent@s de manifestantes convocad@s pola Plataforma Galega en Defensa do Ensino Público amosaron o seu rexeitamento a unha proposta que, consideran, supón un novo golpe á educación universal. Transportado Para Anxo Louzao, o decreto da consellería da educación "pon en tea de xuízo a igualdade de oportunidades e vulnera o dereito á educación e o deber de estar escolarizado", sendo que "elimina o dereito ao comedor escolar gratuíto para o alumnado transportado, non cumpre a función compensatoria nin a social e penaliza a poboación do medio rural". Segundo a nova proposta de Jesús Vázquez, tod@s @s alumn@s dos centros docentes primarios e secundarios terían de pagar polo comedor, agás as familias que non superasen un teito de 7.000 euros per cápita, independentemente de estaren obrigad@s a usar o transporte escolar ou non. "Estamos ante un decreto que no canto de asumir que os comedores escolares son unha necesidade de todos os centros educativos e que a administración educativa ten de ser a que directamente se faga cargo deste servizo, golpea as familias máis desamparadas economicamente, atentando, non só contra un dereito, xa que a educación tamén é un deber", manifestou en declaracións a Sermos Galiza o sindicalista galego. Finalmente, Louzao denunciou a "actitude autoritaria e antidemocrática da administración do Partido Popular" por se saltaren o procedemento legal da negociación deste decreto na Mesa Sectorial e por consideraren "un estorbo" os foros de debate. "Agardemos que a Consellaría de Educación acepte a decisión do Consello e non faga ouvidos xordos ao sentir xeralizado", alegou Louzao, apelando "á necesidade dun consenso".


Summary: A Confederación de ANPAS Galegas pide a Dolores Valiño que investigue o "abandono" que sufriu o alumnado durante a pandemia por parte da Consellaría de Educación.

A Confederación de ANPAS galegas presentou unha queixa ante a Valedora do Pobo na que denuncia a situación de abandono por parte da Consellaría de Educación que sufriu o alumnado con necesidades específicas de apoio educativo (NEAE) durante a pandemia. Este colectivo, explica ANPAS Galegas nun comunicado, viu como se pechaban os centros escolares "e de paso os seus moi contados recursos". Así, ficaron "sen máis apoio académico que o que puideran prestarlle, voluntaria, individual e mesmo afectivamente, algúns dos seus docentes". As instrucións da Consellaría de Educación, que a confederación recolle no comunicado á valedora, Dolores Valiño, relegou nos centros educativos a continuidade das aulas nos domicilios sen fixar diferencias "en canto ao tratamento do alumnado". Unha enquisa levada a cabo pola propia confederación, e á que responderon 1.800 familias, revelou que en 60% dos casos o alumnado con necesidades específicas de apoio educativo estaba a recibir as mesmas tarefas que as súas compañeiras. Noutra da CIG-Ensino, 85% do profesorado enquisado afirma "que non recibiu ningunha indicación específica para abordar a diversidade empregando a formación a distancia" A actual lexislación en materia educativa, lembran, asegura a "calidade da educación para todo o alumnado, independentemente das súas condicións e circunstancias". Así mesmo, desenvolve a necesidade dunha educación que actúa "como elemento compensador das desigualdades persoais, culturais, económicas e sociais, con especial atención ás que se deriven de calquera tipo de discapacidade".


Summary: Cobiza, de María Reimóndez, pousa numa mui bem estruturada e meditada teoria feminista que serviria (servirá) a muitas para reflexionar sobre preconceitos e (des)certezas adquiridas

Na Arouça aprendim que podia ter cobiço: desejo de queijo com marmelo, ânsia de uma tarde de passeio, cobiço de que um livro não acabe, ou tenha segundas partes, que bem podem ser boas. Cobiza / María Reimóndez (Ilustrações de Iván R.) / Xerais / 2021 / 18 euros Isso me aconteceu com o Cobiza, de María Reimóndez. Admito que é amiga, mas isso não pode empecer a realidade: o romance parece-me uma alfaia. Uma pequena obra de engenharia em que cada peça cumpre a função precisa, exata. Podemos inserir Cobiza na ficção científica. Em um mundo apocalíptico, dezénios após este que vivemos, o planeta divide-se em dous grandes grupos (não como agora): as Capitais, onde a tecnologia e o poder fazem a vida agradável às suas habitantes (algumas), e os Recunchos, espaços contaminados, degradados e de vida miserenta. Luz, uma rapariga recuncheira, ganha a Lotaria da Fertilidade e passa a habitar na Capital. Luz, tirando de meritocracia (não como agora), acaba por dar em grande científica. Uma das suas criações é a membrana, uma malha de novos materiais que protege espaços concretos (as capitais, o bosque) da contaminação e (também) do controlo tecnológico. Uma membrana é também o que deu criado María Reimóndez com um único material e bem tradicional: a palavra. Muitas são as questões (que nada têm que ver com o agora, lembrai, ficção científica), que ela ligou como fios de teia, sem que sobrem nem faltem na narrativa: as identidades sexuais, o roubo de bebés, a escravidão feminina, o linguicídio, a tecnologia ao serviço do poder e de uns poucos, a espoliação do planeta e das culturas tradicionais, os mares de plástico, o racismo, a construção do relato como álibi da injustiça e, também, ai, a esperança, a possibilidade de pôr essa mesma tecnologia ao serviço, não da humanidade, mas do planeta. A obra conta com um protagonismo coral, em que várias são as personagens que narram, em primeira pessoa, os acontecimentos em que se vem imersas. Não temos uma heroína, mas um grupo de seres (pessoas?) que se aliam para mudarem as tornas. Cada uma dessas protagonistas consegue ter identidade própria, transparente mesmo no estilo: o falar matemático da Dandara, o dizer terroso da Tassi. A obra ganhou o I Premio Pinto e Maragota à Diversidade Sexual e de Xénero. E se algo são as personagens da obra é diversas. Até que ponto! A narrativa pousa numa mui bem estruturada e meditada teoria feminista que serviria (servirá) a muitas para reflexionar sobre preconceitos e (des)certezas adquiridas. Cobiço de virarmos vegetais.